Program predchádzania vzniku odpadu Slovenskej republiky na roky 2019 - 2025	

DOLOŽKA VLYVOV

vypracovaná podľa prílohy č. 7 zákona NR SR č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov

I. Základné údaje o STRATEGICKOM DOKUMENTE

1. Hlavné ciele

Hlavným cieľom PPVO SR je posilniť uplatňovanie princípu hierarchie riadenia odpadového hospodárstva Slovenskej republiky v jeho hierarchicky najvyššom stupni a tým predchádzať negatívnym vplyvom na životné prostredie súvisiacich so zhodnocovaním a zneškodňovaním odpadov a nárokmi na suroviny a energie. Cieľom prevencie je znižovať:
-	množstvo odpadu aj prostredníctvom opätovného použitia výrobkov alebo predĺženia životnosti výrobkov;
-	nepriaznivé vplyvy vzniknutého odpadu na životné prostredie a zdravie ľudí alebo
-	obsah škodlivých látok v materiáloch a vo výrobkoch. 
Hlavným cieľom programu je posun od materiálového zhodnocovania ako jedinej priority v odpadovom hospodárstve Slovenskej republiky k predchádzaniu vzniku odpadu v súlade s hierarchiou odpadového hospodárstva Slovenskej republiky. Tento trend je v súlade s Akčným plánom Európskej únie pre obehové hospodárstvo: „Prechod na intenzívnejšie obehové hospodárstvo, v ktorom sa hodnota výrobkov, materiálov a zdrojov uchováva v hospodárstve čo možno najdlhšie a minimalizuje sa vznik odpadu, je významným príspevkom k úsiliu Európskej únie o rozvoj udržateľného nízkouhlíkového, konkurencieschopného hospodárstva, ktoré efektívne využíva zdroje. Takýto prechod je príležitosťou na transformáciu nášho hospodárstva a zabezpečenie nových a udržateľných konkurenčných výhod pre Európu.“

2.	Vzťah k iným strategickým dokumentom

Strategický dokument PPVO SR je v súlade s Programom odpadového hospodárstva Slovenskej republiky na roky 2016 – 2020, ktorý obsahuje 58 opatrení na dosiahnutie cieľov odpadového hospodárstva. Ďalšie súvisiace strategické dokumenty sú:
-	Stratégia obmedzovania ukladania biologicky rozložiteľných odpadov na skládky odpadov, ktorá bola prijatá vládou Slovenskej republiky v roku 2011;
-	Stratégia, zásady a priority štátnej environmentálnej politiky;
-	Národný environmentálny akčný program II (NEAP II);
-	Východiská implementácie Agendy 2030 pre udržateľný rozvoj;
-	Národný realizačný plán Štokholmského dohovoru o perzistentných organických
-	látkach (POPs);
-	Národná stratégia trvalo udržateľného rozvoja;
-	Operačný program Kvalita životného prostredia;
-	Surovinová politika Slovenskej republiky;
-	Stratégia energetickej bezpečnosti Slovenskej republiky;
-	Energetická politika Slovenskej republiky;
-	Stratégia hospodárskej politiky Slovenskej republiky do roku 2030;
-	Zelenšie Slovensko – stratégia environmentálnej politiky Slovenskej republiky do roku 2030;
-	Akčný plán Európskej únie pre obehové hospodárstvo.

II.	Opis priebehu PRÍPRAVY A POSUDZOVANIA

PPVO SR ako strategický dokument s celoštátnym dosahom je podľa § 4 ods. 1 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon“) predmetom posudzovania vplyvov strategických dokumentov. Posudzovanie vplyvov zabezpečilo podľa § 17 ods. 2 zákona Ministerstvo životného prostredia Slovenskej republiky, sekcia environmentálneho hodnotenia a riadenia, odbor odpadového hospodárstva (ďalej len „OOH“) v spolupráci s Ministerstvom životného prostredia Slovenskej republiky, sekciou environmentálneho hodnotenia a riadenia, odborom environmentálneho posudzovania (ďalej len „OEP“). 

1.	Vecný a časový harmonogram prípravy a schvaľovania

Oznámenie o strategickom dokumente s celoštátnym dosahom PPVO SR  bolo podľa § 17 ods. 3 zákona o posudzovaní vplyvov predložené obstarávateľom a zároveň rezortným orgánom, Ministerstvom životného prostredia Slovenskej republiky, sekciou environmentálneho hodnotenia a odpadového hospodárstva (ďalej len „MŽP SR, SEHOH“), na Ministerstvo životného prostredia Slovenskej republiky, odbor posudzovania vplyvov na životné prostredie (ďalej len „MŽP SR, OPVŽP“), ktoré ho zverejnilo podľa § 6 ods. 2 zákona o posudzovaní vplyvov na svojom webovom sídle www.enviroportal.sk dňa 29. 05. 2018. MŽP SR, SEHOH ako obstarávateľ zverejnila oznámenie o strategickom dokumente s celoštátnym dosahom na svojom webovom sídle a informáciu o ňom v hromadnom informačnom prostriedku s celoštátnym dosahom – Denník SME. Stanoviská verejnosti a zainteresovaných subjektov k oznámeniu o strategickom dokumente s celoštátnym dosahom bolo možné predkladať do 15 dní od dátumu jeho zverejnenia.
MŽP SR, SEHOH následne určila v spolupráci s MŽP SR, OPVŽP podľa § 8 a § 17 ods. 5 zákona o posudzovaní vplyvov rozsah hodnotenia č. 4104/2018-1.8 (34324/2018); 7863/2018-1.7/pl (33769/2018), zo dňa  22. 06. 2018, ktorý bol následne zverejnený na webovom sídle www.enviroportal.sk dňa 29. 06. 2018. Informácia o ňom bola zároveň zverejnená v hromadnom informačnom prostriedku s celoštátnym dosahom – Denník SME. Stanoviská verejnosti k určenému rozsahu hodnotenia strategického dokumentu s celoštátnym dosahom bolo možné predkladať najneskôr do 10 dní od dátumu jeho zverejnenia.
Správa o hodnotení strategického dokumentu s celoštátnym dosahom bola spracovaná spoločnosťou E.P.A. s.r.o. Bratislava podľa prílohy č. 4 zákona o posudzovaní vplyvov. V súlade s § 17 ods. 7 v spojení s § 10 ods. 2 zákona o posudzovaní vplyvov bola správa o hodnotení strategického dokumentu s celoštátnym dosahom spolu so samotným návrhom strategického dokumentu s celoštátnym dosahom PPVO SR zverejnená na webovom sídle  www.enviroportal.sk dňa 24. 08. 2018. Informácia o obidvoch dokumentoch bola zároveň zverejnená v hromadnom informačnom prostriedku s celoštátnym dosahom – Denník SME. Stanoviská verejnosti k správe o hodnotení strategického dokumentu s celoštátnym dosahom a k návrhu strategického dokumentu s celoštátnym dosahom PPVO SR posudzovanému podľa zákona o posudzovaní vplyvov bolo možné predkladať najneskôr do 21 dní od ich zverejnenia.
Verejné prerokovanie správy o hodnotení strategického dokumentu s celoštátnym dosahom a  návrhu strategického dokumentu s celoštátnym dosahom PPVO SR  podľa § 17 ods. 9 a 10 v spojení s § 11 ods. 4 a 5 zákona o posudzovaní vplyvov zabezpečilo MŽP SR, SEHOH v spolupráci s MŽP SR, OPVŽP. Miesto a čas verejného prerokovania bolo zverejnené dňa 24. 08. 2018 na webových sídlach Ministerstva životného prostredia Slovenskej republiky www.minzp.sk a www.enviroportal.sk. Informácia o verejnom prerokovaní bola zároveň zverejnená v hromadnom informačnom prostriedku s celoštátnym dosahom – Denník SME. Verejné prerokovanie sa uskutočnilo dňa 03. 09. 2018 o 1400 hod.  v zasadacej miestnosti č. 204 na Ministerstve životného prostredia Slovenskej republiky na adrese Nám. Ľ. Štúra 1 v Bratislave.
Konzultácie podľa § 63 zákona o posudzovaní vplyvov bolo možné uskutočniť počas celého procesu posudzovania vplyvov strategického dokumentu s celoštátnym dosahom na Ministerstve životného prostredia Slovenskej republiky.
Podľa § 17 ods. 11 v spojení s § 13 zákona o posudzovaní vplyvov zabezpečilo MŽP SR, OPVŽP vypracovanie odborného posudku. Vypracovaný odborný posudok bol predložený na MŽP SR, OPVŽP dňa 23. 10. 2018.
Po predložení vypracovaného odborného posudku MŽP SR, OPVŽP následne vypracovalo v súlade so zákonom o posudzovaní vplyvov toto stanovisko.
Podľa oznámenia o strategickom dokumente sa predpokladá predloženie strategického dokumentu PPVO SR na rokovanie vlády Slovenskej republiky v decembri 2018.

2.	Stanoviská predložené k správe o hodnotení strategického dokumentu na vládnej úrovni a ich vyhodnotenie

K zverejnenej správe o hodnotení strategického dokumentu s celoštátnym dosahom PPVO SR a ani k návrhu strategického dokumentu s celoštátnym dosahom PPVO SR neboli podľa § 12 zákona o posudzovaní vplyvov doručené žiadne stanoviská.

3.	Verejné prerokovanie a jeho závery

Verejné prerokovanie správy o hodnotení strategického dokumentu s celoštátnym dosahom a  návrhu strategického dokumentu s celoštátnym dosahom PPVO SR zabezpečilo MŽP SR, SEHOH v spolupráci s MŽP SR, OPVŽP v súlade s § 17 ods. 9 zákona o posudzovaní vplyvov. Termín a miesto konania verejného prerokovania boli zverejnené podľa § 17 ods. 10 zákona o posudzovaní vplyvov dňa 24. 08. 2018 na webových sídlach Ministerstva životného prostredia Slovenskej republiky www.minzp.sk a www.enviroportal.sk. Informácia o verejnom prerokovaní bola zároveň zverejnená v hromadnom informačnom prostriedku s celoštátnym dosahom – Denník SME. Verejné prerokovanie sa uskutočnilo dňa 03. 09. 2018 o 1400 hod.  v zasadacej miestnosti č. 204 na Ministerstve životného prostredia Slovenskej republiky na adrese Nám. Ľ. Štúra 1 v Bratislave.
Verejného prerokovania sa zúčastnili zástupcovia MŽP SR, SEHOH, MŽP SR, OPVŽP, zástupcovia spracovateľov PPVO SR a správy o hodnotení strategického dokumentu s celoštátnym dosahom. Za verejnosť sa verejného prerokovania strategického dokumentu nikto nezúčastnil.
Program verejného prerokovania:
1.	Úvod;
2.	Informácia o procese posudzovania vplyvov;
3.	Informácia o PPVO SR;
4.	Výsledky hodnotenia zo správy o hodnotení strategického dokumentu;
5.	Diskusia.
Verejné prerokovanie otvoril Ing. Filip Macháček, generálny riaditeľ sekcie environmentálneho hodnotenia a odpadového hospodárstva na Ministerstve životného prostredia Slovenskej republiky, ktorý priblížil účel stretnutia a následne dal slovo Mgr. Petrovi Lukáčovi z MŽP SR, OPVŽP. P. Lukáč prítomných informoval o priebehu procesu posudzovania vplyvov strategického dokumentu PPVO SR na životné prostredie podľa zákona o posudzovaní vplyvov. 
Strategický dokument PPVO SR predstavila Mgr. Oľga Trcková z odboru odpadového hospodárstva na Ministerstve životného prostredia Slovenskej republiky, pričom zdôraznila potrebu vypracovania PPVO SR v zmysle rámcovej smernice o  odpade, ktorá členským štátom Európskej únie ukladá povinnosť vypracovať programy predchádzania vzniku odpadu. P. Trcková predstavila aj hlavný cieľ a štruktúru strategického dokumentu.
Následne p. Gallovič predstavil správu o hodnotení strategického dokumentu, vysvetlil východiská pre jej vypracovanie, hlavné výsledky hodnotenia, identifikoval hlavné oblasti, na ktoré je potrebné sa zamerať a prezentoval spôsob zapracovania zaslanej pripomienky k oznámeniu o strategickom dokumente.
Po úvodných prezentáciách p. Macháček otvoril diskusiu. V diskusii neodznela žiadna otázka ani príspevok. P. Macháček preto poďakoval zúčastneným za účasť a ukončil verejné prerokovanie.  
Priebeh verejného prerokovania bol zaznamenaný v zázname z verejného prerokovania a spolu s prezenčnou listinou sú súčasťou spisovej dokumentácie z procesu posudzovania vplyvov.
Podľa záznamu z verejného prerokovania bol priebeh verejného prerokovania informatívny bez vyjadrenia postojov k  návrhu strategického dokumentu a k predloženej správe o hodnotení strategického dokumentu.

4. Stanovisko ministerstva a vyhodnotenie

Stanovisko bolo vypracované podľa § 17 ods. 12 zákona o posudzovaní vplyvov na základe celkového výsledku procesu posudzovania vplyvov strategického dokumentu s celoštátnym dosahom PPVO SR na životné prostredie vykonaného podľa zákona o posudzovaní vplyvov, pri ktorom sa zvážil stav využitia územia a únosnosť prírodného prostredia, význam očakávaných vplyvov strategického dokumentu na životné prostredie, chránené územia a zdravie obyvateľstva z hľadiska ich pravdepodobnosti, rozsahu a trvania, so zameraním najmä na súlad s ostatnými strategickými dokumentmi na medzinárodnej, národnej, regionálnej a lokálnej úrovni, úroveň spracovania oznámenia o strategickom dokumente, určený rozsah hodnotenia, úroveň spracovania správy o hodnotení, samotného návrhu strategického dokumentu PPVO SR, po zohľadnení predložených stanovísk, výsledku konzultácií a verejného prerokovania a záverov odborného posudku a za súčasného stavu poznania.
Pri hodnotení podkladov a vypracovaní stanoviska sa postupovalo podľa príslušných ustanovení zákona o posudzovaní vplyvov.
K zverejnenej správe o hodnotení strategického dokumentu s celoštátnym dosahom a ani k návrhu strategického dokumentu s celoštátnym dosahom PPVO SR neboli podľa § 12 zákona o posudzovaní vplyvov doručené žiadne stanoviská.
Konzultácie podľa § 63 zákona o posudzovaní vplyvov bolo možné uskutočniť počas celého procesu posudzovania vplyvov strategického dokumentu s celoštátnym dosahom na životné prostredie. Túto možnosť zo strany verejnosti nikto nevyužil.
Taktiež verejného prerokovania správy o hodnotení strategického dokumentu s celoštátnym dosahom a návrhu strategického dokumentu s celoštátnym dosahom PPVO SR zabezpečeného v súlade s § 17 ods. 9 zákona o posudzovaní vplyvov sa za verejnosť nikto nezúčastnil. 
V rámci uskutočneného posúdenia vplyvov na životné prostredie neboli preukázané také negatívne vplyvy na životné prostredie, ktoré by mohli predstavovať dôvod pre neodporúčanie prijať strategický dokument PPVO SR. Eliminácia, prípadne minimalizácia potenciálnych negatívnych vplyvov je v prípade prijatia PPVO SR podmienkou, prenos odporúčaní a realizácia monitoringu sa bude uskutočňovať v intenciách výsledku posudzovania vplyvov tohto strategického dokumentu s celoštátnym dosahom na životné prostredie podľa zákona o posudzovaní vplyvov.
Vzhľadom na vyššie uvedené skutočnosti je preto odporúčanie prijať strategický dokument PPVO SR podmienené dodržaním odporúčaní na prepracovanie, dopracovanie a úpravu návrhu strategického dokumentu uvedených v kapitole VI. „ZÁVERY“, časti 3. „Odporúčania na prepracovanie, dopracovanie, úpravu návrhu strategického dokumentu“ a naplnenia požiadaviek na monitoring stanovených v kapitole VI. „ZÁVERY“, časti 5. „Návrh monitoringu“ stanoviska.
Stanovisko z posúdenia strategického dokumentu číslo 7863/2018-1.7/pl bolo rezortnému orgánu doručené dňa 13.11.2018 podľa zákona.

Navrhnuté odporúčania na prepracovanie, dopracovanie, úpravu návrhu strategického dokumentu prispievajúce k zmierneniu nepriaznivých a posilnenie pozitívnych vplyvov na životné prostredie a zdravie ľudí: 

Na základe celkového výsledku procesu posudzovania vplyvov strategického dokumentu PPVO SR na životné prostredie, s ohľadom na úroveň spracovania oznámenia o strategickom dokumente, určený rozsah hodnotenia, úroveň spracovania správy o hodnotení, samotného návrhu PPVO SR, po zohľadnení predložených stanovísk, výsledku konzultácií a verejného prerokovania a záverov odborného posudku, sa navrhujú nasledovné odporúčania na prepracovanie, dopracovanie a úpravu návrhu PPVO SR:
1.	Doplniť opatrenie na legislatívne zabezpečenie riešenia predchádzania vzniku odpadu aj na úrovni krajských programov odpadového hospodárstva;
2.	Doplniť opatrenie na posúdenie možnosti zrušenia výnimiek pre povinnosť zavedenia a zabezpečovania vykonávania triedeného zberu biologicky rozložiteľného kuchynského odpadu z domácností. 

5. Rámcový prehľad uplatnených pripomienok s charakterom akceptovaných a neakceptovaných pripomienok a dôvodov neakceptácie

Ako bolo uvedené v časti 2. a 3. II. Kapitoly „Opis priebehu prípravy a posudzovania“, v zákonnej lehote neboli k strategickému dokumentu a k správe o hodnotení strategického dokumentu predložené žiadne písomné stanoviská. Taktiež verejného prerokovania sa nezúčastnil žiaden zástupca verejnosti.   

III.	zhrnutie hodnotenia vplyvov strategického dokumentu na vládnej úrovni

1.	Vplyv na zložky životného prostredia

Dosahovaním cieľov vytýčených pre Slovenskú republiku v PPVO SR by malo dochádzať k zlepšovaniu stavu jednotlivých zložiek životného prostredia. Negatívne vplyvy na životné prostredie sa neočakávajú.
Primárne pozitívne vplyvy strategického dokumentu na ovzdušie budú predovšetkým dôsledkom:
-	znižovania množstva BRKO ukladaných na skládky (zníži sa množstvo skládkových plynov, prašnosť, riziko požiarov aj zápach obťažujúci obyvateľov),
-	znižovania množstva spaľovaných nebezpečných odpadov.
Primárne pozitívne vplyvy strategického dokumentu na podzemné vody, povrchové vody a pôdu budú predovšetkým dôsledkom:
-	zavádzania čistejších technológií,
-	znižovaním množstva predovšetkým zneškodňovaných odpadov, sa môže znižovať aj množstvo odpadových vôd vypúšťaných zo zariadení na zneškodňovanie odpadov (skládok aj spaľovní).
Primárne pozitívne vplyvy na horninové prostredie sa môžu prejaviť ako dôsledok:
-	šetrenia nerastných surovín.
Sekundárne pozitívne vplyvy na zníženie znečistenia horninové prostredia a pôdy sa môžu prejaviť ako dôsledok:
-	zlepšenia stavu ovzdušia, podzemných a povrchových vôd.
Sekundárne pozitívne vplyvy na znižovanie záberu pôdy sa môžu prejaviť ako dôsledok:
-	znižovania množstva skládkovaných odpadov.
PPVO SR má smerovať k zmene súčasného modelu spotreby, zaviesť rozšírenú zodpovednosť výrobcu, prerušiť súvislosť medzi hospodárskym rastom a vplyvmi vzniku a nakladania s odpadmi na životné prostredie. Úspešná realizácia stanovených cieľov a opatrení by mala mať dlhodobý pozitívny vplyv na jednotlivé zložky životného prostredia a aj na zdravie obyvateľstva.

2.	Vplyv na zdravie obyvateľov

Dosahovaním cieľov vytýčených pre Slovenskú republiku v PPVO SR by malo dochádzať k zlepšovaniu stavu jednotlivých zložiek životného  prostredia. Stav životného prostredia má vplyv aj na zdravie obyvateľstva, pričom sa predpokladá jeho pozitívny vplyv aj na zdravotný stav obyvateľstva.
Predovšetkým opatrenia na zníženie obsahu škodlivých látok v materiáloch a výrobkoch by malo zamedziť kontamináciu zložiek životného prostredia látkami, ktoré poškodzujú zdravie. 
Pozitívne by malo vplývať na ovzdušie aj zavádzanie nových čistejších technológií. Obmedzenie tvorby odpadu sa prejaví aj obmedzením množstva odpadu zneškodňovaného skládkovaním, zníži prašnosť, zápach, zníži sa riziko požiarov, ktoré na skládkach vznikali, riziká kontaminácie podzemných aj povrchových vôd a bude možné obmedziť aj stresové faktory, ktoré pôsobia na obyvateľstvo bývajúce v blízkosti skládok odpadov.

3.	Vplyv na chránené územia

Realizáciou PPVO SR sa nepredpokladá žiadny priamy vplyv na chránené územia sústavy NATURA 2000. U nepriamych vplyvov sa očakáva prevaha pozitívnych vplyvov nad vplyvmi negatívnymi
4.	Vplyv na životné prostredie presahujúci štátne hranice

Nepredpokladajú sa vplyvy na životné prostredie presahujúce štátne hranice. Správnou realizáciou navrhovaných opatrení však PPVO SR prispeje aj k riešeniu globálnych problémov.

IV. ZÁvery

1.	 Výsledok procesu posudzovania (odporúčanie, neodporúčanie) 

Na základe výsledku procesu posudzovania vplyvov na životné prostredie strategického dokumentu s celoštátnym dosahom podľa zákona, pri ktorom sa zvážil stav využitia územia a únosnosť prírodného prostredia, význam očakávaných vplyvov strategického dokumentu na životné prostredie, chránené územia a zdravie obyvateľstva z hľadiska ich pravdepodobnosti, rozsahu a trvania, so zameraním najmä na súlad s ostatnými strategickými dokumentmi na medzinárodnej, regionálnej a národnej úrovni, po zohľadnení predložených stanovísk, výsledku verejného prerokovania a súvisiacich konzultácií a za súčasného stavu poznania
s a   o d p o r ú č a
prijať strategický dokument s celoštátnym dosahom „Program predchádzania vzniku odpadu Slovenskej republiky na roky 2014 – 2018". 

2.	  Odporúčaný variant

Nakoľko bol PPVO SR ako strategický dokument s celoštátnym dosahom  vypracovaný v jednom variantnom riešení, odporúča sa prijať vo variante, ktorý bol posudzovaný z hľadiska vplyvov na životné prostredie, pri zohľadnení odporúčaní uvedených v časti II. „Opis priebehu prípravy a posudzovania“, bode č. 4 tejto doložky vplyvov.

3.	Odôvodnenie bodov 1 a 2

PPVO SR je strategickým dokumentom vlády Slovenskej republiky, ktorý určuje smerovanie odpadového hospodárstva Slovenskej republiky na vytýčené obdobie. 
Stanovisko k strategickému dokumentu bolo vypracované podľa § 17 ods. 12 zákona na základe oznámenia, výsledku pripomienkovania oznámenia, rozsahu hodnotenia a časového harmonogramu, správy o hodnotení, návrhu predmetného strategického dokumentu, pripomienkovania správy o hodnotení a návrhu predmetného strategického dokumentu, výsledkov verejného prerokovania, odborného posudku a súvisiacich konzultácií.
Pri posudzovaní vplyvov na životné prostredie a vypracovaní stanoviska z procesu posudzovania vplyvov sa postupovalo podľa príslušných ustanovení zákona.
Pri odporúčaní prijatia strategického dokumentu sa brali do úvahy identifikované environmentálne, sociálne a hospodárske vplyvy na medzinárodnej, národnej, regionálnej a lokálnej úrovni, ako aj vplyvy na všetky zložky a faktory životného prostredia a zdravie obyvateľstva.
Z výsledku posudzovania vplyvov na životné prostredie vyplynulo, že PPVO SR vo variante, ktorý bol posudzovaný, je prijateľný z hľadiska celkových (negatívnych i pozitívnych) vplyvov na životné prostredie.
Za predpokladu akceptovania a realizácie odporúčaní uvedených v časti II. „Opis priebehu prípravy a posudzovania“, bode č. 4 tejto doložky vplyvov a pri zabezpečení dôsledného monitorovania uvedeného v kapitole IV. „ZÁVERY“, časti 4. tejto doložky vplyvov je možné minimalizovať prevažnú časť prípadných negatívnych vplyvov implementácie PPVO SR  na životné prostredie.

4.	Vyhlásenie sumarizujúce, ako boli začlenené úvahy o environmentálnych aspektoch do strategického dokumentu, ako bola zohľadnená správa o hodnotení strategického dokumentu, ako boli zohľadnené stanoviská verejnosti k správe o hodnotení strategického dokumentu, výsledky uskutočnených konzultácií, dôvody výberu schváleného strategického dokumentu v porovnaní s inými prijateľnými variantmi a informácia o opatreniach, o ktorých sa rozhodlo v súvislosti s monitoringom.

Podľa § 17 ods. 13 zákona je OOH ako obstarávateľ a rezortný orgán povinný zohľadniť stanovisko OEP, predložené stanoviská a obsah verejného prerokovania v návrhu strategického dokumentu s celoštátnym dosahom. Rezortný orgán následne uvedie v doložke vplyvov na životné prostredie výsledky posudzovania vplyvov strategického dokumentu s celoštátnym dosahom na životné prostredie a zohľadnenie vyhodnotenia predložených stanovísk spolu s ich vyhodnotením.
Ak však rezortný orgán nezohľadní pripomienky vyplývajúce zo záverečného stanoviska z posúdenia strategického dokumentu a ak ide o dopracovanie strategického dokumentu, je podľa § 15 ods. 5 zákona povinný svoj postup zdôvodniť a také odôvodnenie zverejniť a doložiť ho spolu so záverečným stanoviskom z posúdenia strategického dokumentu schvaľujúcemu orgánu k návrhu strategického dokumentu. Rezortný orgán zverejní stanoviská a pripomienky uplatnené k návrhu strategického dokumentu, pričom uvedie, ako ich zohľadnil a zapracoval do tohto návrhu, ako zohľadnil obsah a závery správy o hodnotení, ako zohľadnil dôsledky schválenia strategického dokumentu na životné prostredie a zdravie, a uvedie dôvody na zvolenie konkrétnej alternatívy strategického dokumentu v porovnaní s inými alternatívami.
V prípade, že schvaľujúci orgán schváli strategický dokument v inom znení, aké bolo predložené, vypracuje v spolupráci s rezortným orgánom informácie podľa § 15 ods. 5 zákona. Následne rezortný orgán doručí schválený strategický dokument, ktorému predchádzalo posudzovanie podľa tohto zákona, spolu s informáciami podľa § 15 ods. 5 zákona v listinnom vyhotovení a na elektronickom nosiči dát OEP a zároveň ho zverejní na svojom webovom sídle alebo iným vhodným spôsobom.
OEP súčasne zverejní schválený strategický dokument spolu s informáciami podľa § 15 ods. 5 zákona na svojom webovom sídle.

Návrh monitoringu

Podľa § 16 ods. 1 zákona je OOH ako obstarávateľ PPVO SR ako strategického dokumentu s celoštátnym dosahom a zároveň rezortný orgán povinný zabezpečiť sledovanie a vyhodnocovanie vplyvov schváleného strategického dokumentu na životné prostredie, prípadne použiť na tento účel existujúci monitoring, aby sa predišlo zdvojovaniu monitorovania.
Podľa § 16 ods. 2 zákona spočíva sledovanie a vyhodnocovanie vplyvov strategického dokumentu na životné prostredie v:
a)	systematickom sledovaní a vyhodnocovaní jeho vplyvov,
b)	vyhodnocovaní jeho účinnosti,
c)	zabezpečení odborného porovnania predpokladaných vplyvov uvedených v správe  o hodnotení so skutočným stavom.
Programy predchádzania vzniku odpadu by podľa článku 30 smernice Európskeho parlamentu a Rady 2008/98/ES mali byť vyhodnocované aspoň každých 6 rokov.
Podľa § 6b zákona č. 343/2012 Z. z., ktorým sa mení a dopĺňa zákon o odpadoch MŽP SR najmenej jedenkrát počas doby platnosti PPVO SR predloží vláde Slovenskej republiky vyhodnotenie priebežného plnenia cieľov programu predchádzania vzniku odpadu na základe vyhodnotenia kvalitatívnych alebo kvantitatívnych cieľov a ukazovateľov.
MŽP SR v spolupráci s ostatnými zainteresovanými ministerstvami a organizáciami pripraví priebežné vyhodnotenie cieľov PPVO SR a predloží ho na rokovanie vlády Slovenskej republiky spolu s vyhodnotením plnenia cieľov Programu odpadového hospodárstva. V prípade zaznamenania významných problémov v dosahovaní stanovených cieľov sa PPVO SR prehodnotí a vykoná sa jeho aktualizácia aj v priebehu obdobia, na ktoré je PPVO SR vypracovaný (kapitola č. 7 navrhovaného PPVO SR).
V kapitole 3.1.3. navrhovaného PPVO SR sú pre potreby sledovania predchádzania vzniku odpadu navrhnuté nasledovné indikátory:
A1 Celkový vznik odpadov,
A4 Celkový vznik odpadov na jednotku HDP,
A5 Celkový vznik odpadov na obyvateľa SR,
ktoré sa používajú na vyhodnocovanie programov odpadového hospodárstva Slovenskej republiky.
Stav jednotlivých zložiek životného prostredia Slovenskej republiky bude aj naďalej monitorovaný a vyhodnocovaný. Na súčasnom stave jednotlivých zložiek životného prostredia sa oveľa významnejšou mierou podieľajú iné odvetvia hospodárstva (najmä energetiky, dopravy, hutníctva, chemického priemyslu, aj poľnohospodárstva), preto aj k ich zlepšovaniu môže PPVO SR iba prispievať, nie ich významne zlepšiť.
V prípade, že OOH ako obstarávateľ a rezortný orgán zistí, že skutočné vplyvy PPVO SR na životné prostredie posudzovaného podľa zákona sú horšie, ako sa uvádza v správe o hodnotení strategického dokumentu, je povinný zabezpečiť opatrenia na ich zmiernenie a zároveň zabezpečiť zmenu, doplnenie, prípadne prepracovanie strategického dokumentu.